19.4.2023.
HR
Službeni list Europske unije
L 104/35
SUSTAV ZA NAMJENU KOLATERALA
Kao prvo, pretpostavlja se da su transakcije izvršene kod nacionalne središnje banke (NSB) s pomoću sustava u kojem je odnosna imovina namjenski označena za svaku transakciju.
Procjena vrijednosti imovine koja je mobilizirana kao kolateral provodi se svakog dana.
Okvir za kontrolu rizika zatim se može opisati kako slijedi (vidjeti također niže navedenu tablicu 2.):
1.
Dana 21. rujna 2022. druga ugovorna strana zaključuje transakciju kreditiranja pokrivenu kolateralom s NSB-om koji dobiva 50,6 milijuna eura imovine A. Imovina A pokrivena je obveznica s fiksnim kuponom i s dospijećem 21. prosinca 2026., a dodijeljen joj je stupanj kreditne kvalitete 1-2.
Tako ona ima preostalo dospijeće od 4 godine i stoga zahtijeva korektivni faktor od 2,5 %.
Tržišna cijena imovine A na njenom referentnom tržištu na taj dan jest 101,61 %, što uključuje obračunate nedospjele kamate po kuponu.
Od druge ugovorne strane zahtijeva se da dostavi iznos imovine A, koji nakon odbitka korektivnog faktora od 2,5 % prelazi raspodijeljeni iznos od 50 milijuna eura.
Druga ugovorna strana stoga dostavlja imovinu A u nominalnom iznosu od 50,6 milijuna eura, čija tržišna vrijednost usklađena za korektivni faktor na taj dan iznosi 50 129 294 eura.
2.
Dana 22. rujna 2022. druga ugovorna strana zaključuje repo transakciju s NSB-om koji kupuje 21 milijun eura imovine A (tržišna cijena 101,21 %, korektivni faktor 2,5 %) i 25 milijuna eura imovine B (tržišna cijena 98,62 %).
Imovina B je obveznica središnje države s isplatom kupona po promjenjivoj kamatnoj stopi, kojoj je dodijeljen stupanj kreditne kvalitete 1-2, za što se upotrebljava korektivni faktor od 1,5 %.
Tržišna vrijednost imovine A i imovine B usklađena za korektivni faktor na taj dan je 45 007 923 eura, koja stoga prelazi zahtijevani iznos od 45 000 000 eura.
3.
Dana 22. rujna 2022.
ponovno se vrednuje odnosna imovina u glavnoj operaciji refinanciranja koja je započela 21. rujna 2022.
Uz tržišnu cijenu od 101,21 %, tržišna vrijednost imovine A usklađena za korektivni faktor još uvijek se nalazi unutar granica donje i gornje granične vrijednosti.
Kolateral koji je prvobitno mobiliziran tretira se kao da pokriva i početni iznos puštene likvidnosti i obračunate nedospjele kamate koje iznose 1 736 eura.
4.
Dana 23. rujna 2022. odnosna imovina je ponovno vrednovana, tržišna cijena imovine A je 99,50 %, a tržišna cijena imovine B je 97,95 %.
Obračunate nedospjele kamate iznose 3 472 eura za glavnu operaciju refinanciranja koja je započela 21. rujna 2022. i 1 563 eura za operaciju dugoročnijeg refinanciranja koja je započela 22. rujna 2022.
Zbog toga, tržišna vrijednost imovine A usklađena za korektivni faktor u prvoj transakciji pada ispod iznosa transakcije koji se mora pokriti, tj. puštena likvidnost plus obračunate nedospjele kamate za 915 147 eura, ali i ispod donje granične vrijednosti za maržni poziv od 49 753 455 eura.
Druga ugovorna strana isporučuje imovinu A u nominalnoj vrijednosti 950 000 eura, čime se, nakon odbitka korektivnog faktora od 2,5 % od tržišne vrijednosti, koja se izračunava na temelju cijene 99,50 %, ponovno uspostavlja dostatno pokriće kolateralom.
Nacionalne središnje banke mogu izvršiti maržne pozive u gotovini umjesto u vrijednosnim papirima.
Maržni poziv potreban je i za drugu transakciju jer je tržišna vrijednost odnosne imovine usklađena za korektivni faktor koja se koristi u toj transakciji (44 492 813 eura) ispod donje granične vrijednosti (44 776 555 eura).
Druga ugovorna strana stoga dostavlja 550 000 eura imovine B s tržišnom vrijednošću 530 644 eura usklađenom za korektivni faktor.
5.
Dana 26. rujna 2022.
ponovno je vrednovana odnosna imovina, a da za to nije bio potreban nikakav maržni poziv za transakcije koje su zaključene 21. i 22. rujna 2022.
Dana 27. rujna 2022.
ponovno vrednovanje imovine koja služi kao osiguranje potraživanja u operaciji dugoročnijeg refinanciranja, koja je započela 22. rujna 2022., pokazuje da tržišna vrijednost dostavljene imovine usklađena za korektivni faktor prelazi gornju graničnu vrijednost pa NSB vraća drugoj ugovornoj strani imovinu B u nominalnoj vrijednosti 300 000 eura.
Ako je NSB trebao platiti maržu drugoj ugovornoj stranu u vezi s drugom transakcijom, druga ugovorna strana može takvu maržu, u određenim slučajevima, netirati s maržom koju je platila NSB-u u vezi s prvom transakcijom.
Zbog toga bi postojala samo jedna namira marže.
6.
Dana 28. rujna 2022. druga ugovorna strana otplaćuje likvidnost dobivenu u okviru glavne operacije refinanciranja koja je započela 21. rujna 2022., uključujući obračunate kamate u visini 12 153 eura.
NSB vraća imovinu A u visini 51 550 000 eura nominalne vrijednosti.